Media long Solomon Islands hem free iet
President blong Media Association blong Solomon Islands hem se, saet long media long kantri hem fri iet, gavman hem no putum eni restriction long media fo duim waka blong olketa, and olketa no filim eni presa fo duim waka blong olketa.
President blong MASI, Georgina Kekea hem se olsem taem Radio Australia askem hem sapos olketa wari long saet long media freedom taem association hem gohet redi fo hostim Pacific Media Summit long Honiara long September.
Ms Kekea hem se olketa bin heherem enikaen nius from ovasi se media long Solomon Islands hem no free distaem, bat hem se media long kantri hem barava free iet fo duim waka blong hem.
Hem se tu olsem, nomate gavman hem se hem bae kontrolom nius wea kam aot long national broadcaster SIBC, diswan hem no hapen iet and gavman hem still gohet wetem olketa press conference blong hem fo ansam kwesten blong olketa journalist.
MASI hem gohet fo redi distaem fo hostim bigfala media miting blong region ia long Honiara from 26 kasem namba 30 long September.
zho_Hans tpi_Latn tpi_Latn ewe_Latn tpi_Latn tpi_Latn